Държавен вестник, бр. 4, 2026 г., стр. 17

БРОЙ  4	
Д Ъ Р Ж А В Е Н  В Е С Т Н И К 	
СТР.  17  
воден и въздушен, както и чрез комбиниран или мултимодален транспорт. Умеят да изготвят 
логистични планове, маршрути, графици за превоз и товарно-разтоварни дейности, като 
вземат предвид спецификата на товарите, нормативните изисквания и икономическите 
параметри на превоза. 
Придобилите тази степен на професионална квалификация осъществяват ефективно 
взаимодействие със спедитори, превозвачи, кореспонденти, товародатели, товарополучатели 
и други участници във веригата на доставки. Те умеят да договарят цени за комплектни товари 
и групажни пратки, да предоставят на клиентите информация за условията и разходите по 
превоза, както и да изготвят пълна транспортна и спедиторска документация, включително за 
международни превози и митнически процедури. Познават нормативната уредба за движение 
на различните видове товари и транспортни средства и прилагат правилата, специфични за 
всеки отделен случай. Използват софтуерни решения за управление на мултимодален 
транспорт и интермодален превоз, платформи за обмен на електронни документи и 
информация за международни превози и митнически процедури. 
В своята работа тези специалисти управляват плащанията, свързани с логистичните 
операции, оптимизират транспортните маршрути. Част от дейностите им включват планиране 
на транспортно-манипулационни дейности и координация на вносно-износни операции. Те 
познават митническите режими и процедури, извършват подготовка, проверка и координация 
на митнически и транспортни документи, свързани с международни превози, и осигуряват 
комуникация с митнически представители, компетентни органи и вътрешни звена, когато това 
се изисква в хода на транспортно-спедиторската дейност. Те притежават капацитет да носят 
отговорност за дейността на други служители и вземат оперативни решения в реално време. 
Работното време е организирано основно при нормална продължителност съгласно 
Кодекса на труда, но често се налага работа при гъвкави графици или с прилагане на сумирано 
изчисляване на работното време, особено при международни превози и различия в часовите 
зони. Работната среда е предимно офисна, като често се изисква посещение на логистични 
бази, транспортни терминали, митници и клиентски обекти. Дейностите са разнообразни и с 
променлива повторяемост, като зависят от спецификата на товарите, дестинациите и клиента. 
Работното място обичайно е в спедиторски офис, но може да включва и теренна дейност, 
когато се налага контрол или координация на място. 
За ефективно изпълнение на поставените работни задачи завършилите трета степен на 
професионална квалификация по професията „Спедиторски услуги“ следва да имат личностни 
качества, като креативност, проактивност, устойчивост на психическо и емоционално 
натоварване, отлична комуникативност, организираност, прецизност и самоконтрол и 
етичност.  
Работодателите очакват при възможност лицата, придобили трета степен на 
професионална квалификация по професията „Спедиторски услуги“, да притежават 
правоспособност за управление на МПС от категория В по реда на Наредба № 37 от 2 август 
2002 г. за условията и реда за обучение на кандидатите за придобиване на правоспособност за 
управление на моторно превозно средство и условията и реда за издаване на разрешение за 
тяхното обучение. 
 
2.4. Четвърта степен на професионална квалификация по професията 
Придобилите 
четвърта 
степен 
на 
професионална 
квалификация 
притежават 
задълбочени професионални знания, практически умения и стратегически компетентности, 
необходими за управление и развитие на дейности в сферата на международната логистика и